***„Pre ľudí pevného predsavzatia a vytrvalosti niet nemožnosti.“*** (Milan Rastislav Štefánik)

 Dňa 5. novembra 2018 bola za účasti predsedu Trnavského samosprávneho kraja pána Jozefa Viskupiča, primátora mesta Hlohovec pána Miroslava Kollára, poverenej riaditeľky Gymnázia Ivana Kupca pani Valérie Brunčákovej, poslancov Zastupiteľstva TTSK, Mestského zastupiteľstva v Hlohovci, riaditeľov škôl a kultúrnych organizácií v zriaďovateľskej pôsobnosti Trnavského samosprávneho kraja, študentov gymnázia a ďalších hostí slávnostne odhalená **pamätná tabuľa venovaná 100. výročiu vzniku prvej Československej republiky.** Na znak úcty následne predseda Trnavského samosprávneho kraja, primátor mesta Hlohovec a poverená riaditeľka Gymnázia Ivana Kupca položili k pamätníku kytice a predniesli svoje príhovory, v ktorých vyzdvihli význam danej udalosti, dôležitosť pripomínať si osobnosti našej minulosti a ich význam a prínos aj pre súčasnosť. Odzneli preto slová M. R. Štefánika či T. G. Masaryka, ktorými sa rečníci prihovárali najmä mladšej generácii. Slávnostné odhalenie pamätníka bolo ukončené odohratím hymny, ktorá bola súčasťou našej histórie niekoľko desaťročí.